แพทย์ แนะนำให้ป้องกันตนเองหากต้องเข้าร่วมกิจกรรมแข่งขันรถจักรยานยนต์ทางเรียบ
แพทย์ แนะนำให้ป้องกันตนเองหากต้องเข้าร่วมกิจกรรมแข่งขันรถจักรยานยนต์ทางเรียบ นายแพทย์ธนรักษ์ ผลิพัฒน์ รองอธิบดีกรมควบคุมโรค กล่าวถึงการแข่งขันรถจักรยานยนต์ทางเรียบชิงแชมป์โลก หรือศึกโมโตจีพี MotoGP 2020 สนาม 2 ที่ประเทศไทยเป็นเจ้าภาพ ณ สนามช้าง อินเตอร์เนชั่นแนล เซอร์กิต จังหวัดบุรีรัมย์ ระหว่างวันที่ 20 - 22 มีนาคมนี้ ว่า จะมีการรวมตัวกันของประชาชนจากทุกพื้นที่เป็นจำนวนมากจึงมีโอกาสเพิ่มความเสี่ยงการแพร่กระจาย หรือติดโรค COVID-19 ได้ จึงอยากให้ผู้จัดงานบริหารจัดการความเสี่ยงให้รอบคอบที่สุดเพื่อลดอัตราความเสี่ยงลง หากไม่มีผู้ป่วยเข้าไปร่วมงานความเสี่ยงจะเป็นศูนย์ แต่หากมีผู้ป่วยเข้าไปร่วมงานจะเสี่ยงสูง ดังนั้น ผู้จัดงานต้องมีระบบคัดกรองที่เข้มงวดผู้ที่มีอาการไข้ ไอ เจ็บคอ และหายใจลำบากออกจากบริเวณจัดงาน ขณะเดียวกันในพื้นที่จังหวัดบุรีรัมย์จะมีประชาชนเข้าไปจำนวนมาก อยากให้ช่วยกันสอดส่องดูแลว่ามีผู้ป่วยอยู่ในพื้นที่หรือไม่ แล้วขอให้ผู้ป่วยเข้าไปตรวจรักษาโดยเร็วซึ่งเป็นหนึ่งในมาตรการเฝ้าระวังดูแล ควบคู่กับใช้มาตรการป้องกันและรักษาความสะอาด ทั้งร้านอาหาร โรงแรมต่างๆ ต้องมีเจลล้างมือทั่วถึงและหน้ากากอนามัยให้กับประชาชนที่เข้าร่วมงานครั้งนี้เพื่อป้องกันรองอธิบดีกรมควบคุมโรค กล่าวถึงกรณีหากมีการรวมตัวชุมนุมทางการเมือง ว่า มีโอกาสเพิ่มความเสี่ยงของการกระจายเชื้อของโรคเช่นกัน จึงไม่อยากให้จัด หรือชะลอไปก่อน เพราะยังไม่ใช่เวลาที่เหมาะสมจะเป็นการเปิดโอกาสสนับสนุนให้เชื้อโรคแพร่เชื้อได้ง่าย หรือหากจำเป็นให้เลี่ยงไปแสดงออกทางการเมืองในรูปแบบ อื่นๆ จะดีกว่าเพื่อหลีกเสี่ยงความเสี่ยง